

VLADA REPUBLIKE HRVATSKE

Zagreb, 2. travnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Nacrt prijedloga zakona o izmjeni i dopuni Zakona o izvršavanju Državnog proračuna Republike Hrvatske za 2020. godinu, s Nacrtom konačnog prijedloga zakona  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**VLADA REPUBLIKE HRVATSKE**

 PRIJEDLOG ZAKONA O IZMJENI I DOPUNI ZAKONA

O IZVRŠAVANJU DRŽAVNOG PRORAČUNA

# REPUBLIKE HRVATSKE ZA 2020. GODINU, S KONAČNIM PRIJEDLOGOM ZAKONA

**Zagreb, travanj 2020.**

PRIJEDLOG ZAKONA

O IZMJENI I DOPUNI ZAKONA O IZVRŠAVANJU DRŽAVNOG PRORAČUNA REPUBLIKE HRVATSKE ZA 2020. GODINU, S KONAČNIM PRIJEDLOGOM ZAKONA

1. **USTAVNA OSNOVA ZA DONOŠENJE ZAKONA**

Ustavna osnova za donošenje Zakona o izmjeni i dopuni Zakona o izvršavanju Državnog proračuna Republike Hrvatske za 2020. godinu sadržana je u članku 2. stavku 4. podstavak 1. Ustava Republike Hrvatske (Narodne novine, br. 85/2010 – pročišćeni tekst i 5/2014 Odluka Ustavnog suda Republike Hrvatske).

1. **OCJENA STANJA I OSNOVNA PITANJA KOJA SE TREBAJU UREDITI**

**ZAKONOM, TE POSLJEDICE KOJE ĆE DONOŠENJEM ZAKONA PROISTEĆI**

Hrvatski sabor je na sjednici održanoj 14. studenoga 2019. donio Državni proračun Republike Hrvatske za 2020. godinu i projekcije za 2021. i 2022. godinu (Narodne novine, broj 117/2019), Odluke o davanju suglasnosti na financijske planove izvanproračunskih korisnika za 2020. godinu i projekcije plana za 2021. i 2022. godinu i Zakon o izvršavanju Državnog proračuna Republike Hrvatske za 2020. godinu (Narodne novine, broj 117/2019). Hrvatski sabor je na sjednici 19. ožujka 2020. donio Zakon o dopunama Zakona o izvršavanju Državnog proračuna Republike Hrvatske za 2020. godinu (Narodne novine, broj 32/2020).

Ovim se Zakonom utvrđuje pravna osnova za isplatu sredstava beskamatnog zajma jedinicama lokalne i područne (regionalne) samouprave, Hrvatskom zavodu za zdravstveno osiguranje i Hrvatskom zavodu za mirovinsko osiguranje do visine poreza na dohodak, prireza i doprinosa čijeg je plaćanja porezni obveznik oslobođen, odnosno čije je plaćanje odgođeno i/ili je odobrena obročna otplata, odnosno do visine izvršenog povrata poreza na dohodak, a uslijed primjene mjera za pomoć gospodarstvu zbog epidemije novog koronavirusa COVID-19 (SARS—CoV-2, u daljnjem tekstu: koronavirus).

Uz to, radi osiguravanja sredstava za saniranje posljedica epidemije koronavirusa i za provedbu mjera za pomoć gospodarstvu uslijed epidemije koronavirusa, potrebno je ministru financija i Vladi Republike Hrvatske dati ovlast da se zaduže iznad prethodno utvrđene visine zaduživanja, a sve s ciljem izbjegavanja nastupanja štetnih posljedica u pogledu izvršavanja poslova, funkcija i programa u 2020. godini.

Navedeno je u skladu i sa Zakonom o fiskalnoj odgovornosti (Narodne novine, broj 111/18) i sa pravilima Pakta o stabilnosti i rastu Europske unije koji prepoznaju mogućnost nastanka sličnih poremećaja i omogućavaju primjeren odgovor fiskalne politike radi ublažavanja negativnih posljedica krize. U članku 10. stavku 3. Zakona o fiskalnoj odgovornosti utvrđeno je kako je moguće i dopušteno privremeno odgoditi primjenu fiskalnih pravila u slučaju izvanrednih okolnosti, sukladno pravilima Europske unije. Odlukom o proglašenju epidemije bolesti COVID-19 uzrokovane virusom SARS-CoV-2 od 11. ožujka 2020. prepoznato je postojanje izvanrednih okolnosti iz članka 10. Zakona o fiskalnoj odgovornosti te je Vlada Republike Hrvatske donijela Odluku o privremenom odgađanju primjene fiskalnih pravila kojom je privremeno odgođena primjena pravila strukturnog salda, pravila rashoda i pravila javnog duga. Privremeno odgađanje primjene fiskalnih pravila, a u vezi s tim i dodatno zaduživanje omogućit će poduzimanje mjera koje će biti usmjerene na otklanjanje zdravstvenih, društvenih, gospodarskih i svih drugih posljedica ove epidemije.

U razdoblju u kojem se fiskalna pravila iz Zakona o fiskalnoj odgovornosti neće primjenjivati, Vlada Republike Hrvatske može prilikom donošenja mjera, a tijekom trajanja izvanrednih okolnosti, odstupiti od ciljane razine proračunskog manjka i javnog duga, ali te mjere će biti kratkotrajne i ciljane kako bi se u što kraćem roku riješile društvene i gospodarske posljedice epidemije koronavirusa. Slijedom navedenog, ovim se Zakonom utvrđuje mogućnost zaduživanja i iznad ranije uređenih, a radi saniranja posljedica epidemije koronavirusa i radi provedbe mjera za pomoć gospodarstvu uslijed epidemije koronavirusa

1. **OCJENA I IZVORI POTREBNIH SREDSTAVA ZA PROVEDBU ZAKONA**

Financijska sredstva za provedbu ovoga Zakona osigurat će se iz poreznih i neporeznih prihoda, domaćih i inozemnih pomoći, donacija, drugih prihoda koji su posebnim propisima utvrđeni kao izvori prihoda državnog proračuna Republike Hrvatske te zaduživanja i drugih primitaka državnog proračuna Republike Hrvatske.

1. **RAZLOZI ZA DONOŠENJE ZAKONA PO HITNOM POSTUPKU**

Sukladno članku 204. stavku 1. Poslovnika Hrvatskoga sabora („Narodne novine“, br. 81/13, 113/16, 69/17 i 29/18) predlaže se donošenje Zakona o izmjeni i dopuni Zakona o izvršavanju Državnog proračuna Republike Hrvatske za 2020. godinu (Narodne novine, br. 117/19 i 32/20) po hitnom postupku i to zbog drugih osobito opravdanih državnih razloga. Naime, radi osiguravanja sredstava za saniranje posljedica epidemije koronavirusa i za provedbu mjera za pomoć gospodarstvu uslijed epidemije koronavirusa potrebno je ministru financija i Vladi Republike Hrvatske dati ovlast da se zaduže iznad prethodno utvrđene visine zaduživanja. Uz to, utvrđuje se pravna osnova za doznačavanje beskamatnog zajma jedinicama lokalne i područne (regionalne) samouprave, Hrvatskom zavodu za zdravstveno osiguranje i Hrvatskom zavodu za mirovinsko osiguranje za premošćivanje situacije nastale zbog različite dinamike priljeva sredstava i dospijeća obveza, a sve s ciljem zadržavanja održivosti financiranja na cijelom području Republike Hrvatske tijekom razdoblja trajanja epidemije koronavirusa te radi izbjegavanja nastupanja štetnih posljedica u pogledu izvršavanja poslova, funkcija i programa u 2020. godini. Slijedom toga, predlaže se i da ovaj Zakon stupi na snagu prvog dana od dana njegove objave u „Narodnim novinama“.

**KONAČNI PRIJEDLOG ZAKONA O IZMJENI I DOPUNI ZAKONA O IZVRŠAVANJU DRŽAVNOG PRORAČUNA REPUBLIKE HRVATSKE ZA 2020. GODINU**

**Članak 1.**

U Zakonu o izvršavanju Državnog proračuna Republike Hrvatske za 2020. godinu (Narodne novine, br. 117/19 i 32/20) članak 24.a mijenja se i glasi:

„Članak 24.a

(1) Ako se povratom, oslobođenjem od plaćanja, odnosno odgodom plaćanja i/ili obročnom otplatom poreza na dohodak, prireza porezu na dohodak i doprinosa sukladno posebnom propisu kojim se uređuje opći porezni postupak, smanje prihodi jedinica lokalne i područne (regionalne) samouprave, odnosno Hrvatskog zavoda za zdravstveno osiguranje i Hrvatskog zavoda za mirovinsko osiguranje, Republika Hrvatska će osigurati sredstva beskamatnog zajma za premošćivanje situacije nastale zbog različite dinamike priljeva sredstava i dospijeća obveza.

 (2) Beskamatni zajam iz stavka 1. ovoga članka može se isplatiti do visine poreza na dohodak, prireza porezu na dohodak i doprinosa čije je plaćanje oslobođeno, odgođeno i/ili je odobrena obročna otplata, odnosno do visine izvršenog povrata i prema raspoloživim sredstvima državnog proračuna.

(3) Ministar financija može za provedbu ovoga članka donijeti poseban naputak.

**Članak 2.**

Iz članka 35. dodaje se članak 35.a koji glasi:

„Članak 35.a

1. Uslijed nastupa izvanrednih okolnosti iz članka 10. stavka 3. Zakona o fiskalnoj odgovornosti (Narodne novine, br. 111/18), uz suglasnost Vlade:
	* ministar financija može se zadužiti i iznad visine zaduživanja iz članka 35. stavka 1. ovoga Zakona,
	* izvanproračunski korisnici državnog proračuna mogu se zadužiti i iznad visine zaduženja iskazanih u njihovim financijskim planovima iz članku 35. stavka 3. ovoga Zakona.
2. O zaduženju iz stavka 1. ovoga članak, Vlada će mjesečno izvještavati Odbor Hrvatskog sabora nadležan za poslove financija.

**ZAVRŠNA ODREDBA**

**Članak 3.**

Ovaj Zakon stupa na snagu prvog dana od dana objave u »Narodnim novinama«.

O B R A Z L O Ž E N J E

Krajem siječnja 2020. Svjetska zdravstvena organizacija (u daljnjem tekstu: WHO) proglasila je epidemiju COVID-19 (SARS—CoV-2, u daljnjem tekstu: koronavirus): javnozdravstvenom prijetnjom od međunarodnog značaja (PHEIC) zbog brzine širenja epidemije i velikog broja nepoznanica s njom u vezi, dok je 11. ožujka 2020. WHO proglasio globalnu pandemiju zbog koronavirusa. Dana 25. veljače 2020. potvrđen je prvi slučaj koronavirusa u Republici Hrvatskoj i od tada se broj slučajeva kontinuirano povećava. Kako je nedvojbeno da epidemija koronavirusa ima utjecaja na gospodarsku aktivnost u Republici Hrvatskoj, Vlada Republike Hrvatske će ekonomskim mjerama dati poticaj za zadržavanje radnih mjesta, ali i rješavanje problema nelikvidnosti onima čija je poslovna aktivnost smanjenja uslijed epidemije.

Slijedom navedenog, ovim Zakonom

* **u članku 1.** utvrđuje se pravna osnova za isplatu sredstava beskamatnog zajma jedinicama lokalne i područne (regionalne) samouprave, Hrvatskom zavodu za zdravstveno osiguranje i Hrvatskom zavodu za mirovinsko osiguranje, a najviše do visine poreza na dohodak, prireza i doprinosa čijeg je plaćanja porezni obveznik oslobođen, odnosno čije je plaćanje odgođeno i/ili je odobrena obročna otplata, kao i do visine izvršenog povrata preplaćenog poreza na dohodak u provedbi posebnog postupka. Ministar financija može za provođenje ove mjere donijeti poseban naputak.
* **u članku 2.** utvrđuje se mogućnost dodatnog zaduživanja i iznad visine zaduživanja iz članka 35. ovoga Zakona za saniranje posljedica epidemije koronavirusa i za provedbu mjera za pomoć gospodarstvu uslijed epidemije koronavirusa. Suglasnost za dodatno zaduživanje ministru financija i izvanproračunskim korisnicima državnog proračuna daje Vlada Republike Hrvatske.
* **Člankom 3.** propisuje se stupanje na snagu Zakona prvoga dana od dana objave u »Narodnim novinama«.

**TEKST ODREDBI**

**ZAKONA O IZVRŠAVANJU DRŽAVNOG PRORAČUNA**

**REPUBLIKE HRVATSKE ZA 2020. GODINU (Narodne novine, br. 117/19 i 32/20)**

**KOJE SE MIJENJAJU I DOPUNJUJU**

Članak 24.a

(1) Ako se povratom odnosno odgodom plaćanja i/ili obročnom otplatom poreza na dohodak, prireza porezu na dohodak i doprinosa, sukladno posebnom propisu kojim se uređuje opći porezni postupak, smanje prihodi jedinica lokalne i područne (regionalne) samouprave odnosno Hrvatskog zavoda za zdravstveno osiguranje i Hrvatskog zavoda za mirovinsko osiguranje, Republika Hrvatska će osigurati sredstva za isplatu beskamatnog zajma za premošćivanje situacije nastale zbog različite dinamike priljeva sredstava i dospijeća obveza.

(2) Beskamatni zajam iz stavka 1. ovoga članka može se isplatiti do visine poreza na dohodak, prireza porezu na dohodak i doprinosa čije je plaćanje odgođeno i/ili je odobrena obročna otplata odnosno do visine izvršenog povrata.

(3) Ministar financija može za provedbu ovoga članka donijeti poseban naputak.

Članak 35.

(1) Zaduživanje se može provesti na inozemnom i domaćem tržištu novca i kapitala do ukupnog iznosa od 26.855.578.351,00 kuna iskazanog u Računu financiranja Proračuna.

(2) Tekuće otplate glavnice državnoga duga, iskazane u Računu financiranja Proračuna za 2020. godinu u iznosu od 28.308.534.890,00 kuna te pripadajuće kamate imaju u izvršavanju Proračuna prednost pred svim ostalim rashodima i izdacima.

(3) Ukupna visina zaduženja iskazana u financijskim planovima izvanproračunskih korisnika državnog proračuna iznosi 1.896.114.171,00 kuna. Tekuće otplate glavnice duga, iskazane u financijskim planovima izvanproračunskih korisnika državnog proračuna, iznose 2.301.260.238,00 kuna.

(4) Ovlašćuje se Vlada da se može, u svoje ime i za svoj račun, zadužiti na inozemnom i domaćem tržištu novca i kapitala za Hrvatske ceste d.o.o., Hrvatske autoceste d.o.o. i Autocestu Rijeka – Zagreb d.d., što ne ulazi u ukupni iznos zaduženja iz stavaka 1., 2. i 3. ovoga članka.

(5) Ministarstvo će ugovorom s društvima iz stavka 4. ovoga članka utvrditi korištenje sredstava zaduženja i međusobna prava i obveze po zaduženju iz stavka 4. ovoga članka.